FN ber Syrias president gå av
Resolusjonen ble vedtatt med overveldende flertall: 137 stemmer mot 12, torsdag kveld. Kina og Russland stemte mot resolusjonen, og 17 land avstod fra å stemme. Tre delegater hevder at deres stemmer ikke ble registrert, grunnet feil ved de elektroniske stemmebrettene, ifølge Reuters. Et resolusjonsvedtak i hovedforsamlingen er ikke juridisk bindende, men uttrykker hva flertallet av verdens land mener om saken. Resolusjonen som ble vedtatt er nærmest et ekko av uttalelser fra Den arabiske liga den siste måneden. Det var Egypt som introduserte resolusjonen som ble vedtatt for hovedforsamlingen. Syrias ambassadør, Bashar Jaafari, sa at et flertall for resolusjonen kun ville uttrykke støtte til «alle disse ekstremistene og terroristene.» Kina og Russland har tidligere lagt ned veto i FNs sikerhetsråd mot resolusjoner som fordømmer Syria.Ifølge menneskerettsgrupper har minst 7000 sivile mistet livet siden opptøyene startet i landet i mars 2011. Bare det siste døgnet skal minst 40 mennesker være drept i angrep av regjeringshæren i landet, ifølge BBC.FNs generalsekretær Ban Ki-moon mener det begås grove forbrytelser mot menneskeheten i Syria. - Vi ser hvordan granater slår vilkårlig ned i hele nabolag, sykehus som brukes som tortursentraler, og at barn helt ned i tiårsalder blir fengslet og misbrukt. Vi ser nesten helt sikkert forbrytelser mot menneskeheten, sier Ban, som torsdag var i Wien i Østerrike, ifølge NTB. Han gjentok oppfordringen til Syrias president Bashar al-Assad om å stanse voldsbruken mot sivile syrere.Oppfordringen kom samtidig med at den syriske byen Deraa ble angrepet av regjeringsstyrker torsdag morgen. Byen ligger på grensen til Jordan. For snart ett år siden startet opprøret mot president Bashar al-Assad og hans regime nettopp her. Innbyggere i byen meldte om eksplosjoner og skyting med maskingevær i flere bydeler. Opprørere skyter tilbake mot veisperringer som soldatene har satt opp, samt mot bygninger som huser sikkerhetspoliti og militssoldater som er lojale overfor regimet.
FNs hovedforsamling har vedtatt en resolusjon der de fordømmer volden i Syria og ber landets president gå av.